**projektas**

**reg. Nr. T-45**

**2.13. darbotvarkės klausimas**

**Pasvalio rajono savivaldybės taryba**

**Sprendimas**

**Dėl viešo konkurso PASVALIO R. DAUJĖNŲ PAGRINDINĖS MOKYKLOS direktoriaus pareigoms eiti neorganizavimo**

2020 m. kovo d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos švietimo įstatymo 59 straipsnio 1, 5 ir 6 dalimis, Konkurso valstybinių ir savivaldybių švietimo įstaigų (išskyrus aukštąsias mokyklas) vadovų pareigoms eiti tvarkos aprašo, patvirtinto Lietuvos Respublikos švietimo ir mokslo ministro 2011 m. liepos 1 d. įsakymu Nr. V-1193 „Dėl Konkurso valstybinių ir savivaldybių švietimo įstaigų (išskyrus aukštąsias mokyklas) vadovų pareigoms eiti tvarkos aprašo patvirtinimo“ (Lietuvos Respublikos švietimo ir mokslo ministro 2018 m. vasario 1 d. įsakymo Nr. V-90 redakcija), 5 punktu, atsižvelgdama į Pasvalio rajono savivaldybės tarybos 2019 m. gruodžio 18 d. sprendimą Nr. T1-244 „Dėl sutikimo reorganizuoti Pasvalio r. Daujėnų pagrindinę mokyklą, išdalijant jos teises ir pareigas Pasvalio Lėvens pagrindinei mokyklai ir Pasvalio r. Pumpėnų gimnazijai“, Pasvalio rajono savivaldybės taryba nusprendžia

neorganizuoti viešo konkurso Pasvalio r. Daujėnų pagrindinės mokyklos direktoriaus pareigoms eiti.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Juridinio ir personalo skyriaus vedėja

J. Karčiauskienė

2020-03-03

Suderinta DVS Nr. RTS-

Pasvalio rajono savivaldybės tarybai

**AIŠKINAMASIS RAŠTAS**

**Dėl viešo konkurso PASVALIO R. DAUJĖNŲ PAGRINDINĖS MOKYKLOS direktoriaus pareigoms eiti neorganizavimo**

**2020-03-03**

Pasvalys

**1. Problemos esmė**

Lietuvos Respublikos švietimo įstatymo (toliau – Įstatymas) 59 straipsnio 1 dalyje nustatyta, kad švietimo įstaigos vadovai į pareigas priimami viešo konkurso, kurį organizuoja savivaldybės taryba ar jos įgaliotas asmuo, būdu. Viešasis konkursas švietimo įstaigos vadovo pareigoms eiti organizuojamas Konkurso valstybinių ir savivaldybių švietimo įstaigų (išskyrus aukštąsias mokyklas) vadovų pareigoms eiti tvarkos aprašo, patvirtinto Lietuvos Respublikos švietimo ir mokslo ministro 2011 m. liepos 1 d. įsakymu Nr. V-1193 „Dėl Konkurso valstybinių ir savivaldybių švietimo įstaigų (išskyrus aukštąsias mokyklas) vadovų pareigoms eiti tvarkos aprašo patvirtinimo“ (Lietuvos Respublikos švietimo ir mokslo ministro 2018 m. vasario 1 d. įsakymo Nr. V-90 redakcija) (toliau – Aprašas), nustatyta tvarka.

Konkurso organizavimas apima: konkurso paskelbimą; dokumentų pateikimą ir priėmimą; konkurso komisijos sudarymą ir jos veiklą; pretendentų atranką (Aprašo 1 p.).

Savivaldybės taryba organizuoja konkursą švietimo įstaigos vadovo pareigoms eiti likus ne mažiau kaip 6 mėnesiams iki švietimo įstaigos vadovo kadencijos pabaigos (Pasvalio r. Daujėnų pagrindinės mokyklos direktoriaus darbo santykiai (terminuota darbo sutartis) baigiasi 2021 m. sausio 1 d. suėjus darbo sutarties terminui (Įstatymo 59 str. 5 d.). Esant įprastoms aplinkybėms, Savivaldybės tarybai ne vėliau kaip iki 2020 m. liepos 1 d. būtų siūloma svarstyti klausimą dėl konkurso Pasvalio r. Daujėnų pagrindinės mokyklos direktoriaus pareigoms eiti organizavimo. Tačiau, šiuo atveju, siūloma Savivaldybės tarybai priimti sprendimą neorganizuoti viešo konkurso Pasvalio r. Daujėnų pagrindinės mokyklos direktoriaus pareigoms eiti, pasibaigus darbo santykiams su šios įstaigos vadovu.

Tokį siūlymą lemianti priežastis – Savivaldybės tarybos 2019 m. gruodžio 18 d. sprendimu Nr. T1-244 „Dėl sutikimo reorganizuoti Pasvalio r. Daujėnų pagrindinę mokyklą, išdalijant jos teises ir pareigas Pasvalio Lėvens pagrindinei mokyklai ir Pasvalio r. Pumpėnų gimnazijai“, sutikta iki 2020 m. rugpjūčio 31 d. reorganizuoti Pasvalio r. Daujėnų pagrindinę mokyklą su Kriklinių pradinio ugdymo skyriumi, skaidymo būdu išdalijant jos teises ir pareigas Pasvalio Lėvens pagrindinei mokyklai ir Pasvalio r. Pumpėnų gimnazijai. Šio reorganizavimo tikslas – optimizuoti Pasvalio rajono savivaldybės švietimo įstaigų tinklą, racionaliau panaudoti įstaigų ugdymo organizavimo ir valdymo, mokymo, švietimo pagalbos bei aplinkos lėšas.

Atsižvelgiant į tai, kas išdėstyta, bei į tai, kad po reorganizavimo Pasvalio r. Daujėnų pagrindinė mokykla baigia veiklą kaip juridinis asmuo (nuo jo išregistravimo iš Juridinių asmenų registro, bet ne vėliau kaip 2020 m. rugpjūčio 31 d.), o po reorganizavimo veiklą tęsiančios ir visas Pasvalio r. Daujėnų pagrindinės mokyklos teises ir pareigas perima: Pasvalio Lėvens pagrindinė mokykla (turinti šiuos struktūrinius padalinius: Daujėnų skyrių, Ustukių skyrių, Valakėlių skyrių, Žilpamūšio daugiafunkcį centrą) bei Pasvalio r. Pumpėnų gimnazija (turinti šiuos struktūrinius padalinius: Kalno skyrių, Kriklinių skyrių, Mikoliškio skyrių), netikslinga organizuoti konkursą įstaigos, kuri, įgyvendinus aukščiau įvardintus Savivaldybės tarybos sprendimus, planuoja veikti iki 2020 m. rugpjūčio 31 d., vadovo pareigoms eiti.

**2. Kokios siūlomos naujos teisinio reguliavimo nuostatos ir kokių rezultatų laukiama**

Šiuo sprendimo projektu siūloma Savivaldybės tarybai priimti sprendimą neorganizuoti viešo konkurso Pasvalio r. Daujėnų pagrindinės mokyklos direktoriaus pareigoms eiti.

Priimtas sprendimo projektas įtakos kriminogeninei situacijai ir korupcijai neturės.

Priimtas sprendimo projektas neturi įtakos verslui.

**3. Skaičiavimai, išlaidų sąmatos, finansavimo šaltiniai**

Sprendimo projekto įgyvendinimui lėšų nereikia.

**4. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta**

Priėmus sprendimo projektą, neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti –** nereikia.

**6. Sprendimo projekto iniciatoriai** – Juridinis ir personalo skyrius.

**7. Sprendimo projekto rengimo metu gauti specialistų vertinimai ir išvados –** negauta.

Skyriaus vedėja Jurgita Karčiauskienė